U-I-3/24
Natisni
Opravilna št.:
U-I-3/24
Datum odločitve:
10. 6. 2025
ECLI:
ECLI:SI:USRS:2025:U.I.3.24
Akt:
Odlok o izvedbenem prostorskem načrtu Mestne občine Kranj (Uradni list RS, št. 74/14, 9/16 – popr., 63/16, 20/17, 20/17, 42/17 – popr., 63/17 – popr., 01/18, 23/18 – popr., 41/18 – popr., 76/19, 69/20, 168/20, 184/20, 10/21, 10/21, 35/22 in 17/23), 4. al. 6. odst. 2.2.2.2. tč. 12. čl. in 1.127. tč. 47. čl.
Izrek:
Pobuda za začetek postopka za oceno ustavnosti četrte alineje šestega odstavka 2.2.2.2. točke 12. člena in 1.127. točke 47. člena Odloka o izvedbenem prostorskem načrtu Mestne občine Kranj (Uradni list RS, št. 74/14, 9/16 – popr., 63/16, 20/17, 20/17, 42/17 – popr., 63/17 – popr., 01/18, 23/18 – popr., 41/18 – popr., 76/19, 69/20, 168/20, 184/20, 10/21, 10/21, 35/22 in 17/23) se zavrže.
Evidenčni stavek:
Do odprave protiustavnosti, ugotovljene z odločbo Ustavnega sodišča št. U-I-474/22 z dne 20. 3. 2025, Ustavno sodišče ni pristojno za presojo skladnosti prostorskih izvedbenih aktov.
Geslo:
1.5.51.1.27 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Nepristojnost za presojo.
1.5.51.1.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude.
Pravna podlaga:
Člen 25.3, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Aleš Šifrer, Žabnica
Datum vloge:
5. 1. 2024
Vrsta odločitve:
sklep
Vrsta rešitve:
zavrženje
Dokument:
US34170
Dokument v PDF obliki:
U-I-3-24.pdf
146 KB
Prenesite datoteko
U-I-3/24-4
10. 6. 2025
SKLEP
Ustavno sodišče je v postopku za preizkus pobude Aleša Šifrerja, Žabnica, na seji 10. junija 2025
sklenilo:
Pobuda za začetek postopka za oceno ustavnosti četrte alineje šestega odstavka 2.2.2.2. točke 12. člena in 1.127. točke 47. člena Odloka o izvedbenem prostorskem načrtu Mestne občine Kranj (Uradni list RS, št. 74/14, 9/16 – popr., 63/16, 20/17, 20/17, 42/17 – popr., 63/17 – popr., 01/18, 23/18 – popr., 41/18 – popr., 76/19, 69/20, 168/20, 184/20, 10/21, 10/21, 35/22 in 17/23) se zavrže.
OBRAZLOŽITEV
1. Pobudnik vlaga pobudo za začetek postopka za oceno ustavnosti v izreku navedenih določb Odloka o izvedbenem prostorskem načrtu Mestne občine Kranj (v nadaljevanju Odlok). Navaja, da je lastnik zemljišča parc. št. 108/1, k. o. Žabnica, za katerega veljajo v izpodbijanih določbah Odloka določeni pogoji glede odmikov stavb od parcelnih mej in posebni prostorski izvedbeni pogoji. Pobudnik izpodbija Odlok v delu, ki določa, da znaša minimalni odmik stanovanjske stavbe od meje sosednjega zemljišča 2,5 m. Navaja, da je pristojna upravna enota ob upoštevanju tega pogoja zavrnila njegovo zahtevo za izdajo gradbenega dovoljenja za gradnjo prizidka k stanovanjski stavbi na navedenem zemljišču. Mestni občini Kranj očita, da pri določitvi tega pogoja ni upoštevala edinstvene urbanistične zasnove vasi Žabnica, ki je bila na predlog Zavoda za varstvo kulturne dediščine vpisana tudi v register nepremične kulturne dediščine, prav tako pa naj ne bi upoštevala, da dejansko stanje na območju stavbnih zemljišč v vasi Žabnica, kjer ima pobudnik kmetijo, takšnih odmikov ne dopušča. Pobudnik trdi, da izpodbijana ureditev povsem omejuje razvoj njegove kmetije in uživanje lastnine, tako ni več zagotovljena njena gospodarska, ekološka in socialna funkcija. Zato zatrjuje, da je Odlok v izpodbijanih delih v neskladju s 33. in 67. členom ter tudi s 120. in 153. členom Ustave.
2. V prvem odstavku 61. člena Zakona o urejanju prostora (Uradni list RS, št. 199/21, 23/24 in 109/24 – v nadaljevanju ZUreP-3), ki se je začel uporabljati 1. 6. 2022 (342. člen ZUreP-3), je določeno, da je zoper prostorske izvedbene akte mogoč upravni spor pred Upravnim sodiščem. V drugem in tretjem odstavku 61. člena ZUreP-3 so urejene pristojnosti Upravnega sodišča pri odločanju o zakonitosti prostorskih izvedbenih aktov kot splošnih aktov. Pobudnik s pobudo izpodbija občinski prostorski izvedbeni akt, ki je splošni pravni akt lokalne skupnosti. Ustavno sodišče je na podlagi četrte alineje prvega odstavka 160. člena Ustave pristojno odločati o skladnosti predpisov lokalnih skupnosti z Ustavo in zakoni.
3. Ustavno sodišče je z odločbo št. U-I-474/22 z dne 20. 3. 2025 (Uradni list RS, št. 25/25) ugotovilo, da so prvi, drugi in tretji odstavek 61. člena ZUreP-3 v neskladju z Ustavo, ker je zakonodajalec Upravnemu sodišču podelil pristojnost, ki vsebinsko ustreza pristojnostim in pooblastilom Ustavnega sodišča iz četrte alineje prvega odstavka 160. člena Ustave. Vendar je Ustavno sodišče v 3. točki izreka odločbe št. U-I-474/22 zaradi zavarovanja zahteve po učinkovitem sodnem varstvu zoper prostorske izvedbene akte omogočilo nadaljnjo uporabo sicer protiustavne zakonske ureditve, ki sodno varstvo zoper prostorske izvedbene akte zagotavlja pred Upravnim sodiščem v upravnem sporu. Ustavno sodišče je določilo, da je do odprave ugotovljenega neskladja prvega do tretjega odstavka 61. člena ZUreP-3 Upravno sodišče pristojno odločati v upravnem sporu zoper prostorske izvedbene akte, opredeljene v drugem odstavku 61. člena ZUreP-3. Ustavno sodišče je v 4. točki izreka odločbe Ustavnega sodišča št. U-I-474/22 z načinom izvršitve svoje odločbe določilo, da lahko pobudniki, ki so vložili pobudo za začetek postopka za oceno ustavnosti in zakonitosti po 1. 6. 2022 na Ustavno sodišče, pa do objave odločbe št. U-I-474/22 v Uradnem listu Republike Slovenije
[1]
o njej še ni bilo odločeno, v treh mesecih od vročitve sklepa Ustavnega sodišča, s katerim se to izreče za nepristojno, vložijo tožbo v upravnem sporu pred Upravnim sodiščem.
4. Odlok je bil sprejet na podlagi predpisov, veljavnih pred uveljavitvijo ZUreP-3, vendar v skladu z drugim odstavkom 294. člena ZUreP-3 velja kot občinski prostorski načrt. Pobudnik je pobudo za začetek postopka za oceno ustavnosti in zakonitosti zoper izpodbijani del Odloka vložil 4. 1. 2024, torej po začetku uporabe ZUreP-3 (1. 6. 2022). Odlok izpodbija v delu, v katerem ta določa pogoje glede odmikov stavb od parcelnih mej in posebne prostorske izvedbene pogoje, ki veljajo za njegovo zemljišče, kar pomeni, da ga izpodbija v delu določitve prostorskih izvedbenih pogojev, ki se nanašajo na
lego, velikost in oblikovanje posegov v prostor
(druga alineja tretjega odstavka 61. člena ZUreP-3). Ob upoštevanju prvega, drugega in tretjega odstavka 61. člena ZUreP-3 in 3. točke izreka odločbe Ustavnega sodišča št. U-I-474/22 Ustavno sodišče ni pristojno za odločanje o tej pobudi. Zato je Ustavno sodišče pobudo zavrglo. Pobudnik lahko v skladu s 4. točko izreka zgoraj navedene odločbe Ustavnega sodišča v treh mesecih po vročitvi tega sklepa vloži tožbo zoper izpodbijani del Odloka pred Upravnim sodiščem.
5.
Ustavno sodišče je sprejelo ta sklep na podlagi tretjega odstavka 25. člena Zakona o Ustavnem sodišču (Uradni list RS, št. 64/07 –
uradno prečiščeno besedilo,
109/12, 23/20, 92/21 in 22/25 – ZUstS) in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10, 56/11, 70/17 in 35/20)
v sestavi: predsednik dr. Rok Čeferin ter sodnice in sodniki dr. Matej Accetto, Dr. Dr. Klemen Jaklič (Oxford ZK, Harvard ZDA), dr. Rajko Knez, dr. Neža Kogovšek Šalamon, dr. Špelca Mežnar, dr. Rok Svetlič, Marko Šorli in dr. Katja Šugman Stubbs. Sklep je sprejelo soglasno.
dr. Rok Čeferin
Predsednik
[1]
Odločba Ustavnega sodišča št. U-I-474/22 je bila v Uradnem listu Republike Slovenije objavljena 11. 4. 2025.
⇒